ОТЧЕТ

ЗА ДЕЙНОСТТА НА НЧ „НАПРЕДЪК - 1921“ с. ШУМАТА

През изминалия отчетен период на 2021 година работата на настоятелството, читалищния секретар и самодейците продължи с реализирането на поставените основни цели:

1. Утвърждаване на читалището като обществен и културен център, осигуряващ равен достъп до всички видове информация и дейности;
2. Постоянно обогатяване на библиотечния фонд;
3. Насърчаване на четенето със специално внимание към децата;
4. Активно участие със свои инициативи и дейности в културния живот на селото, общината и извън нея;
5. Съхраняване и популяризиране на българските културни традиции и наследство;
6. Обогатяване на дейностите и усъвършенстване на предлагания културен продукт и услуги;
7. Разширяване на контактите и партньорствата с институции, обществени организации, сдружения и съюзи;
8. Участие в проекти на регионално и национално ниво.

**Дейности и мероприятия**

**Библиотечна дейност:**

Библиотеката, освен традиционните библиотечни услуги, осигурява разнообразни информационни ресурси и услуги, които отговарят на потребностите на отделните ползватели и обслужване по нетрадиционен начин – предоставяне на компютърни и интернет услуги.

През отчетната година библиотечният фонд наброява 6461 тома – новозакупени 3 бр., дарени от читатели 13. Регистрираните читатели са само – 7 на брой. Посещенията в библиотеката за изтеклата година са 24, а заетите книги – 94, като поради обявената епидемиологична обстановка в страната, читалищният секретар лично е предоставял книгите на читателите. През 2021 г. в читалнята бяха получавани, целогодишно, две периодични издания – вестници „Трета възраст“ и „Минаха години“. Макар и в намален състав, дейността и работата с деца, продължи през лятната ваканция: „Пътешествие в страната на приказките“; „Лято в библиотеките“.

**Мероприятия:**

Целогодишно подреждане на витрини по повод бележити дати и събития, личности, представяне на нови книги.

През отчетния период, читалището съумя да запази самодейните си групи. Всички самодейци работеха с много желание и продължават своята мисия. Превърнала се през годините в тяхно мото „Да съхраним българските традиции и в нашето село“. За съжаление участията на фолклорните групи през 2021 г. бяха ограничени, поради неорганизираните събори и фестивали.

Самодейците от групата за изворен фолклор през 2021 г. взеха участие само в пет фестивала, поради отменянето на други, за които бяха дали заявка за участие.

От XVI национален събор-надпяване „Авлига пее“, групата с ръководител Станчо Кържин се завърна с извоюван златен медал, плакет и парична награда. Групата взе участие и в Петропавловския събор, на празника на хляба, в с. Ресен – „Никой не е по-голям от хляба“. Фолклорният състав бе част от първия събор в с. Градище и VII празник на пестила, където като съпровод акордеон свири ‚малкият“ талант Божидар Кържин. Пяха и на „Беклеме 21“, като за там бяха поканени и членове на Читалището, за да си направят една малка екскурзия и разбира се, да подкрепят групата по изворен фолклор. Най-емоционално и вълнуващо бе участието в Традиционния събор на сдружение „Деветашко плато, девет песни от извора“ – фолклорно надпяване без конкурсен характер, но с много участници и много веселие. Тази година съборът бе проведен в с. Деветаки. След участието на групата за изворен фолклор, същата посети Деветашката пещера и Крушунските водопади.

Местните празници са свързани с обредната система – с различни бележити дати и годишнини, но през тази година почти нищо от плануваното, не бе проведено.

Поради извънредното положение на територията на Република България, както и последвалата нова извънредна епидемична обстановка, бяха чествани само Баба Марта и в тесен кръг - 8-ми март.

Читалището предлага като възможност и безвъзмездни услуги: попълване на молби, формуляри и други образци; принтиране и онлайн достъп до различни институции – НАП, ЕОН, ВиК и други.

Съвместно се работи с Кметството, Клуба на пенсионера, ОУ „Васил Левски“ с. Шумата, община Севлиево, Градска библиотека Севлиево и РЕКИЦ гр. Габрово.

Секретарят на Читалището присъства на всички работни срещи и обучения, публикува материали за читалищни изяви. В срок попълва и изпраща нужната документация до Министерство на културата, НАП и Агенция по вписванията.

През 2021 г. субсидията на НЧ „Напредък - 1921“ беше 12 734 лв. От членски внос – 102 лв. Изразходваните средства за периода 01.01.2021 г. - 31.12.2021 г. са 12 731 лв. Наличност на 01.01.2022 г. е 5,88 лв.

**Материално-техническа база:**

Читалището се намира в сграда на Общината и не се стопанисва добре. Покривът тече, ламаринените обшивки при силен вятър падат, външната мазилка се лющи. Нужен е ремонт - сградата е единственото място, където се провеждат събрания, чествания и всякакви изяви от масов характер.

Наличната техническа база е: компютър; принтер, фотоапарат, дискмен и касетофон.

През изминалата година Читалищното настоятелство проведе три заседания. Отговорното отношение на членовете, му осигуриха успеха на дейността. Разгледани са въпроси, касаещи читалищната работа, концертната дейност на групите за изворен фолклор, участия във фестивали, събори и разменни гостувания. Поддържа се необходимата документация за извършване на инструктаж на читалищния секретар. Изготвено е досие по трудова медицина във връзка с изискванията по ЗЗБУТ.

Читалищното настоятелство изказва сърдечни благодарности на потребителите на библиотеката и на самодейците, които взимат активно участие в дейността на читалището – с пожелание да са живи и здрави и готови за още много творчески изяви и успехи.

с. ШУМАТА

27.01.2022 г.

ПРЕДСЕДАТЕЛ :…………………..

Румен Йорданов

СЕКРЕТАР: ……………………..

Виолета Илиева